Lancia Kappa

Το Lancia Kappa ήταν ένα μεσαίο πολυτελές αυτοκίνητο της κατηγορίας Ε, που παρήχθη από την ιταλική αυτοκινητοβιομηχανία Lancia, από τον Αύγουστο του 1994 έως τον Ιούλιο του 2000. Αντικατέστησε το Lancia Thema ως το ακριβότερο μοντέλο της εταιρείας, και έφερε το όνομα του ιστορικού Lancia Kappa που κατασκευαζόταν από το 1919 έως το 1922 και είχε επίσης λάβει το όνομά του από την Ελληνική αλφάβητο. Αντικαταστάθηκε από το Lancia Thesis, που αποκαλύφθηκε το 2001 και κυκλοφόρησε το 2002.

Στα πλαίσια της χρήσης κοινών μηχανικών εξαρτημάτων μέσα στον όμιλο της Fiat, το Kappa μοιραζόταν την ίδια πλατφόρμα με την Alfa Romeo 166, αν και στο Kappa η πλατφόρμα αυτή είχε υποστεί αρκετές διαφοροποιήσεις. Δεν υπήρξε ποτέ δεξιοτίμονη έκδοση του Kappa, καθώς το ίδιο έτος που εισήχθη, το 1994, η Lancia αποσύρθηκε από την αγορά του Ηνωμένου Βασιλείου και γενικώς από όλα τα δεξιοτίμονα κράτη.

Χρονοδιάγραμμα 

 1994 - Έναρξη της μαζικής παραγωγής του Kappa σεντάν τον Αύγουστο.
 1996 - Κυκλοφορεί στην αγορά η έκδοση station wagon. Ο 4-κύλινδρος κινητήρας 2.0 λίτρων βενζίνης χωρίς turbo ενισχύεται στους 155 ίππους. Τα καθίσματα επανασχεδιάζονται και δέχονται νέες επενδύσεις.
 1997 - Κυκλοφορεί στην αγορά η έκδοση Coupé, με εμφανώς πληρέστερο εξοπλισμό. Ταυτόχρονα, γίνονται σε όλα τα Kappa βελτιωτικές αλλαγές στο σαλόνι, στο καπό και στην ανάρτηση. Νέες ζάντες αλουμινίου.
 1998 - Ο 4-κύλινδρος σε σειρά (Ι4) κινητήρας 2.0 turbo βενζίνης αντικαθίσταται από έναν 5-κύλινδρο σε σειρά (Ι5) και ο turbodiesel αναβαθμίζεται σε JTD (uniJet Turbo Diesel). Οι λωρίδες των προφυλακτήρων αλλάζουν και, από μαύρες, αποκτούν το χρώμα του αμαξώματος. Καταργείται η βασική έκδοση LE, αφήνοντας μόνο τις LS και LX. Εισάγεται μια ειδική έκδοση εξοπλισμού για τον κινητήρα βενζίνης turbo, με το όνομα Turbo, η οποία ξεχωρίζει από την απουσία λωρίδων χρωμίου στα πλαίσια γύρω από τα παράθυρα. Νέες βελτιωτικές αλλαγές στις επενδύσεις στο σαλόνι, δερμάτινο τιμόνι και υποβραχιόνιο ανάμεσα στα μπροστινά καθίσματα (σε όλες τις εκδόσεις).
 1999 - Οι άλλοι δύο 5-κύλινδροι κινητήρες βελτιώνονται ελαφρά. Βελτιώσεις γίνονται και στον κλιματισμό.
 2000 - Προσθήκη προβολέων με φώτα Χenon HID (υψηλής έντασης). Λήξη της παραγωγής τον Ιούλιο του 2000, αν και το Coupé είχε διακοπεί από τον Μάρτιο.

Εκδοχές αμαξώματος 

Κατασκευαζόταν σε τρεις εκδοχές αμαξώματος:

 Sedan
 Station wagon
 Coupé

Τα περισσότερα μοντέλα κυκλοφόρησαν ως 4-πορτα σεντάν και με τον 5-κύλινδρο 20-βάλβιδο κινητήρα turbo. Το station wagon, που ονομαζόταν Kappa SW από την Lancia, σχεδιάστηκε και παρήχθη από τον οίκο Πινινφαρίνα, από τον Ιούνιο του 1996 έως τον Ιούλιο του 2000, σε μόλις 9.208 αντίτυπα, και είχε κοινές εξωτερικές διαστάσεις με το sedan. Ακόμα πιο σπάνιο είναι το ιδιαίτερα πολυτελές Coupé που κατασκευάστηκε σε μόλις 3.620 αντίτυπα, από τον Ιανουάριο του 1997 έως τον Μάρτιο του 2000, και μάλιστα ως χειροποίητο, από την βιοτεχνία Carrozzeria Maggiora.

Εμπορική πορεία 

Μολονότι το Lancia Kappa απέσπασε τότε θετικά σχόλια από τον ευρωπαϊκό Τύπο αυτοκινήτου, εμπορικά δεν γνώρισε ποτέ και πουθενά μεγάλη απήχηση στις εξαγωγικές αγορές, εκτός από την Ιταλία, όπου και πωλήθηκε η συντριπτική πλειοψηφία όσων κατασκευάστηκαν. Συνολικά παρήχθησαν 117.216 αντίτυπα σειράς Kappa.

Επίσημο κυβερνητικό αυτοκίνητο 

Στην Ιταλία και στην Πολωνία το Lancia Kappa ήταν το επίσημο κυβερνητικό αυτοκίνητο, αντικαθιστώντας το προηγούμενο κυβερνητικό και στα δύο κράτη Lancia Thema. Ως αποτέλεσμα, το Kappa διατηρεί ένα εξαιρετικά υψηλό κύρος και έναν αριθμό ιδιαίτερα φανατικών οπαδών και στις δύο αυτές χώρες.

Αναφορές

Βιβλιογραφία 
 Automobil Revue. Katalog 1996, 1997 & 2000.
 Lancia Kappa Betriebsanleitung. Fiat Auto S.p.A., Oktober 1994. Druckschrift Nr. 603.06.652.
 AutoKatalog Modelljahre 1995 bis 2001.

Εξωτερικοί σύνδεσμοι 

 Επίσημος Σύλλογος Ιδιοκτητών αυτοκινήτων Lancia αναγνωρισμένος από τη Lancia
 Lancisti.net - An Information Exchange and Support Community for Lancia Owners and Enthusiasts

Kappa
Αυτοκίνητα πολυτελείας